ເກີດການປະທະກັນ ເນື່ອງໃນໂອກາດ ວັນຄົບຮອບ ການສ້າງ ຕັ້ງສາທາຣະນະຣັດ ອິສລາມ ໃນອີຣ່ານ
ຂ່າວສຳຄັນອື່ນໆ: ໄທ ຍົກເລີກການຟ້ອງຮ້ອງ ກ່ຽວກັບ ຄະດີຂົນອາວຸດ ຈາກເກົາຫລີເໜືອ; ສານຈີນ ປະຕິເສດ ຕໍ່ການຂໍອຸທອນ ນັກເຄື່ອນໄຫວ ຫລິວ ສ່ຽວ ບໍ້; ສະມ
ເຈົ້າໜ້າທີ່ອີຣ່ານ ໄດ້ປະທະກັບ ພວກ ສນັບສນຸນຝ່າຍຄ້ານໃນວັນພະຫັດມື້ນີ້ຂະນະທີ່ ຝູງຊົນຂນາດໃຫຍ່ ໄດ້ພາກັນ ໄປໂຮມຊຸມນຸມ ທີ່ນະຄອນຫລວງເຕຫະຣ່ານເພື່ອສເລີມສລອງ ວັນຄົບຮອບ 31 ປີ ໃນການສ້າງຕັ້ງ ສາທາຣະນະ ຣັດ ອິສລາມ ເວັບໄຊທ໌ ຂອງພວກຝ່າຍຄ້ານ ລາຍງານວ່າ ກຳລັງ ຮັກສາຄວາມສະງົບ ໄດ້ຍິງຣະເບີດນຳຕາຂັບໄລ່ພວກ ສນັບສນຸນຝ່າຍຄ້ານ ທີ່ໄປໂຮມຊຸມນຸມກັນ ຢູ່ໃນເຂດໃຈກາງ ນະຄອນຫລວງເຕຫະຣ່ານ ໃຫ້ແຕກພ່າຍໜີ ນອກນັ້ນ ຍັງມີລາຍງານວ່າ ທ່ານ MEHDI KARROUBIນັກການເມືອງ ຫົວປະຕິຮູບ ຄົນສຳຄັນ ແລະທ່ານ MOHAMMAD KHATAMI ອະດີດປະທານາທິບໍດີ ຂອງອີຣ່ານ ໄດ້ຖືກໂຈມຕີ ເວລາພວກທ່ານ ໄປຮ່ວມການ ໂຮມຊຸມນຸມຂອງພວກຝ່າຍຄ້ານ ຂະນະດຽວກັນ ທີ່ຈະຕຸຣັດ ອິສຣະພາບ ຫລືຈະຕຸຣັດ AZADIໃນນະຄອນຫລວງ ເຕຫະຣ່ານ ປະທານາທິບໍດີ MAHMOUD AHMADINEJAD ໄດ້ກ່າວຄຳປາສັຍຕໍ່ປະຊາຊົນ ຈຳນວນຫຼາຍຮ້ອຍພັນຄົນ ທີ່ພາກັນ ໄປໂຮມຊຸມນຸມ ເພື່ອສເລີມສລອງວັນພັກແຫ່ງຊາດມື້ນີ້ ເຈົ້າໜ້າທີ່ໄທ ກ່າວວ່າຕົນຈະບໍ່ດຳເນີນຄະດີ ພະນັກງານ 5 ຄົນ ຂອງ ເຮືອບິນຂົນສົ່ງ ທີ່ລຳລຽງອາວຸດຂນາດໜັກໄປ ຈາກເກົາຫລີເໜືອນັ້ນ ໂຄສົກຄົນນຶ່ງ ຂອງສຳນັກ ງານອະທິໄອຍະການ ຂອງໄທ ທີ່ບາງກອກ ກ່າວຕໍ່ພວກນັກຂ່າວ ໃນວັນພະຫັດມື້ນີ້ວ່າພະນັກງານທັງໝົດ ຈະຖືກເນຣະເທດ ເພື່ອປະເຊີນກັບ ການຖືກຟ້ອງຮ້ອງ ທີ່ປະເທດຂອງພວກເຂົາເຈົ້າ ມີຊາວ BELARUS ຄົນນຶ່ງ ແລະຊາວ KAZAKHSTAN 4 ຄົນ ຖືກຈັບໃນເດືອນທັນວາ ຜ່ານມາ ຫລັງຈາກເຮືອບິນ ຂອງພວກເຂົາເຈົ້າ ໄດ້ຖືກຢຶດໃນລະຫວ່າງຢຸດແວ່ ທີ່ບາງກອກ ເຮືອບິນລຳທີ່ວ່ານີ້ ໄດ້ບັນທຸກ ອາວຸດຂນາດໜັກ35 ໂຕນ ຮວມທັງ ດິນຣະເບີດ ແລະປືນຍິງຣະເບີດມື ຊຶ່ງທັງໝົດ ແມ່ນເປັນການລ່ວງລະເມີດ ຕໍ່ການລົງໂທດ ຂອງອົງການ ສະຫະປະຊາຊາດ ຕໍ່ເກົາຫລີເໜືອ ທະນາຍຄວາມຂອງພວກພະນັກງານເຮືອບິນ ເວົ້າວ່າ ພວກເຂົາເຈົ້າ ຄິດວ່າ ຕົນກຳລັງຂົນສົ່ງອຸບປະກອນເຈາະນ້ຳມັນ ເວລານີ້ ຍັງບໍ່ທັນ ເປັນທີ່ຈະແຈ້ງເທື່ອວ່າຈຸດໝາຍປາຍທາງ ຂອງການຂົນສົ່ງ ອາວຸດເຫລົ່ານີ້ ແມ່ນປະເທດໃດ? ສະຫະຣັດແລະສະຫະພາບຢູໂຣບ ໄດ້ປະ ນາມ ການປະຕິເສດຂອງສານຈີນຕໍ່ການຂໍອຸທອນຂອງຜູ້ຄັດຄ້ານຣັຖບານ ທີ່ສຳຄັນຄົນນຶ່ງ ທີ່ໄດ້ຖືກຈຳຄຸກ ເປັນເວລາ 11 ປີໃນຂໍ້ຫາ ພະຍາຍາມລົ້ມລ້າງ ຣະບອບການປົກຄອງ ຂອງຈີນ ທະນາຍຄວາມ ຂອງນາຍ LIUXIAOBO ກ່າວໃນວັນພະຫັດ ມື້ນີ້ວ່າ ການຂໍອຸທອນ ຂອງລູກຄວາມ ຂອງລາວໄດ້ຖືກປະຕິເສດ ຫລັງຈາກໄດ້ຮັບຟັງ ຄຳໃຫ້ການ ເປັນເວລາສັ້ນໆ ທີ່ສານແຫ່ງນຶ່ງໃນນະຄອນຫຼວງປັກກິ່ງ ໃນຕອນເຊົ້າມື້ນີ້ ໃນຖແລງຂ່າວສະບັບນຶ່ງທີ່ນຳອອກເຜີຍແຜ່ ບໍ່ດົນຫລັງຈາກ ໄດ້ມີການຕັດສິນນັ້ນ ເອກອັຄຣັຖທູດ ສະຫະຣັດປະຈຳປະເທດຈີນ ທ່ານ JON HUNTSMAN ກ່າວວ່າ ວໍຊິງຕັນຮູ້ສຶກເສັຽໃຈ ກ່ຽວກັບການຕັດສິນດັ່ງກ່າວ ທ່ານໄດ້ຮຽກຮ້ອງໃຫ້ຈີນ ປ່ອຍນາຍ LIU XIAOBO ໃນທັນທີແລະໃຫ້ເຄົາຣົບນັບຖື ສິດທິຂອງປະຊາຊົນ ທຸກໆຄົນ ໃນການສະແດງອອກຊຶ່ງຄວາມຄິດຄວາມເຫັນ ຂອງພວກເຂົາເຈົ້າ ເຈົ້າໜ້າທີ່ຄົນນຶ່ງ ໃນຄະນະຜູ້ແທນຂອງສະຫະພາບຢູໂຣບ ທີ່ກຸງປັກກິ່ງ ທ່ານ SHIMON SHARPE ກໍໄດ້ຮຽກຮ້ອງໃຫ້ປ່ອຍນາຍ LIU XIAOBO ໃນຖແລງການ ສະບັບນຶ່ງ ທີ່ສົ່ງໄປໃຫ້ ພວກນັກຂ່າວຢູ່ຂ້າງນອກຂອງສານ ສະມາຊິກອະວຸໂສ 2 ທ່ານ ຂອງຣັຖສະພາ ສະຫະຣັດ ຮຽກຮ້ອງໃຫ້ປ່ອຍພົລເມືອງອະເມຣິກັນຄົນ ນຶ່ງ ທີ່ຖືກຕັດສິນໂທດຈຳຄຸກ ໃຫ້ອອກແຮງງານໜັກເປັນເວລາ 3 ປີ ໃນມຽນມາ ບ້ານເກີດຂອງຜູ້ກ່ຽວນັ້ນ ໃນຖແລງຂ່າວສະບັບນຶ່ງທີ່ນຳອອກເຜີຍແຜ່ ໃນມື້ວານນີ້ ສະມາຊິກສະພາຕ່ຳ HOWARD BERMAN ປະທານຄະນະກັມມະການ ຄວາມສັມພັນ ຕ່າງປະເທດ ຂອງສະພາຕຳສະຫະຣັດ ແລະທ່ານ STENY HOYERຜູ້ນຳສຽງສ່ວນຫຼາຍ ໃນສະພາຕຳສະຫະຣັດ ໄດ້ຮຽກຮ້ອງ ໃຫ້ອຳນາດ ການປົກຄອງທະຫານມຽນມາ ປ່ອຍນັກເຄື່ອນໄຫວ ສິດທິມະນຸດ KYAW ZAW LWIN ຊຶ່ງຮູ້ກັນໃນອີກຊື່ນຶ່ງວ່າ NYI NYI AUNG ນັ້ນ ໂຄສົກຄົນນຶ່ງ ຂອງກະຊວງ ການຕ່າງປະເທດສະຫະຣັດ ກໍໄດ້ຮຽກຮ້ອງ ໃຫ້ປ່ອຍນາຍ KYAW ZAW LWIN ຄືກັນ ໂດຍເວົ້າວ່າການຕັດສິນໂທດ ຜູ້ກ່ຽວນັ້ນ ບໍ່ສົມເຫດສົມຜົນ ໃນມື້ວັນພຸດວານນີ້ສານແຫ່ງນຶ່ງ ຂອງມຽນມາ ໄດ້ຕັດສິນໂທດ ນາຍ KYAW ZAW LWIN ຍ້ອນມີບັດປະຈຳຕົວປອມ ແລະເງິນຕຣາ ຕ່າງປະເທດ ທີ່ບໍ່ໄດ້ແຈ້ງ ໃຫ້ເຈົ້າໜ້າທີ່ຊາບຢູ່ໃນຄວາມຄອບຄອງ ອະດີດຫົວໜ້າ ຄະນະກັມມະ ການ ຕໍ່ຕ້ານການສໍ້ຣາດບັງຫລວງຂອງອິນໂດ ເນເຊັຽ ໄດ້ຖືກສານ ຕັດສິນວ່າ ມີຄວາມຜິດ ໃນການຄາຕກັມນັກທຸຣະກິດຄົນນຶ່ງ ຜູ້ພິພາກສາຄົນນຶ່ງ ຂອງສານປະຈຳເຂດ ໃນນະຄອນຫລວງ ຈາກາຕ້າໄດ້ຕັດສິນໂທດ ໃຫ້ຈຳຄຸກທ່ານ ANTASARI AZHAR ເປັນເວລາ 18 ປີຍ້ອນບົດບາດຂອງທ່ານ ໃນການຄາຕກັມ ທ່ານ NASRUDIN ZULKARNAEN ຜູ້ອຳນວຍການບໍຣິສັດຜລິດຢາ ຣັດວິສາຫະກິດ ໃນເດືອນມີນາ ປີກາຍ ຈຳເລີຍໄດ້ປະຕິເສດຕໍ່ຂໍ້ຫາທີ່ວ່ານີ້ ໂດຍອ້າງວ່າ ທ່ານໄດ້ຕົກເປັນເປົ້າ ໃນແຜນການທີ່ຈະປັດເຂັ່ຽທ່ານ ອອກຈາກໜ້າທີ່ ຫົວໜ້າ ຄະນະກັມມະການ ຕໍ່ຕ້ານສໍ້ຣາດບັງຫລວງຊຶ່ງຮູ້ກັນໂດຍຊື່ຫຍໍ້ວ່າ KPK ນັ້ນ ທ່ານ AZHAR ໄດ້ເປັນຜູ້ນຳພາ ໃນການສືບສວນທີ່ສຳເຣັດຜົນ ກ່ຽວກັບການກະທຳຜິດ ຂອງເຈົ້າໜ້າທີ່ຂັ້ນສູງ ແລະສະມາຊິກສະພາແຫ່ງຊາດ ຂອງອິນໂດເນເຊັຽ ຫລາຍຄົນ ໃນວັນພະຫັດມື້ນີ້ ຊາວອາຟຣິ ກາໃຕ້ ພາກັນໄປໂຮມຊຸມນຸມ ຢູ່ທີ່ຄຸກແຫ່ງນຶ່ງ ບ່ອນທີ່ຜູ້ນຳ ໃນການຕໍ່ຕ້ານ ຣະບົບແບ່ງແຍກເຊື້ອຊາດຜິວພັນອາພາເທດ ທ່ານ NELSON MANDELA ໄດ້ຖືກຄຸມຂັງ ເປັນເວລາ 27ປີ ນັ້ນ ເພື່ອເປັນຂີດໝາຍ ວັນຄົບຮອບ 20 ປີທີ່ ທ່ານໄດ້ຖືກປ່ອຍ ເຫດການໝາຍດັ່ງກ່າວ ແມ່ນລະລຶກເຖິງ ວັນທີ່ທ່ານ NELSON MANDELAໄດ້ຍ່າງອອກຈາກຄຸກໃຫຍ່ VICTOR VERSTER ທີ່ເກາະ ROBBEN ໃນວັນທີ 11 ກຸມພາປີ1990 ຄຸກທີ່ມີ ການຮັກສາ ຄວາມປອດພັຍ ຢ່າງເຄັ່ງຄັດແຫ່ງນີ້ ກຳລັງຖືກດັດແປງໃຫ້ເປັນອະນຸສາວະລີ ໄວ້ອາລັຍ ການປ່ອຍທ່ານ MANDELA ໄດ້ນຳໄປສູ່ການສິ້ນສຸດລົງ ໃນການປົກຄອງ ຂອງຊາວຜິວຂາວ ຢູ່ໃນອາຟຣິກາໃຕ້ ການຢືນຢັດໃນການສ້າງ ຄວາມປອງດອງຊາດຂອງທ່ານ ແມ່ນໄດ້ຖືກຍົກຍ້ອງວ່າ ຊ່ອຍນຳພາປະເທດໃຫ້ລອດພົ້ນຈາກ ການທີ່ຈະເກີດ ສົງຄາມກາງເມືອງ 3 ປີລຸນຫລັງທີ່ທ່ານຖືກປ່ອຍ,ທ່ານ MANDELA ກໍໄດ້ຮັບ ລາງວັນໂນແບລ ຂແນງສັນຕິພາບ ໃນປີ 1994 ແລະໄດ້ເປັນປະທານາທິບໍດີ ຜິວດຳຄົນທຳອິດ ຂອງອາຟຣິກາໃຕ້ ພາກຕາເວັນອອກສຽງເໜືອ ຂອງ ສະຫະຣັດ ພວມດີ້ນຮົນຕໍ່ສູ້ເພື່ອຟື້ນໂຕຄືນຈາກ ພາຍຸ ຫິມະໃຫຍ່ ຫົວທີ 2 ພາຍໃນໄລຍະ ບໍ່ຮອດນຶ່ງສັບປະດາຂະນະທີ່ ພາຍຸຫົວດັ່ງກ່າວ ພວມເຄື່ອນຍ້າຍ ໄປຈາກເຂດ ແຄມຝັ່ງທະເລ ມະຫາສະມຸດແອັດແລັນຕິກ ພາຍຸຫິມະ ທີ່ວ່ານີ້ ໄດ້ພາໃຫ້ເກີດ ສະພາບການ ທີ່ເປັນອັນຕະລາຍຕັ້ງແຕ່ເຂດ ນະຄອນຫລວງ ວໍຊິງຕັນ ໄປຈົນຮອດ ນະຄອນນິວຢອກ ໂດຍໄດ້ເຮັດໃຫ້ການບໍຣິການຕ່າງໆ ຢູ່ໃນຂົງເຂດ ເປັນອັມມະພາດ ແລະບັງຄັບໃຫ້ ການກວດຫິມະອອກຈາກຖນົນຫົນທາງ ຢູ່ໃນບາງເຂດ ຕ້ອງໄດ້ຢຸດຊະງັກລົງ ໃນວັນພະຫັດມື້ນີ້ໂຮງການ ຂອງຣັຖບານສະຫະຣັດ ໄດ້ປິດຕື່ມອີກ ເປັນມື້ທີ 4 ລຽນຕິດ ຄວາມເສັຽຫາຍທີ່ເກີດຈາກ ການສູນເສັຽ ການຜລິດ ຄິດໄລ່ແລ້ວ ແມ່ນຕົກເປັນປະມານ 1ຮ້ອຍລ້ານໂດລາ ຕໍ່ມື້ ໂຮງຮຽນ ແລະທະຣຸກິດ ຢູ່ໃນຂົງເຂດ ໄດ້ພາກັນປິດ ຂະນະທີ່ຖ້ຽວບິນຫຼາຍຮ້ອຍຖ້ຽວ ໄດ້ມີການຍົກເລີກ ທີ່ສນາມບິນ ນະຄອນນິວຢອກ PHILADELPHIABALTIMORE ແລະ ນະຄອນຫລວງ ວໍຊິງຕັນ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ